Πρόταση ΑΠΟΦΑΣΗΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ για την θέσπιση κοινοτικού προγράμματος δράσης στον τομέα της δημόσιας υγείας (2001-2006)

(υποβληθείσες από την επιτροπή)

ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας και ιδίως το άρθρο 152, παράγραφος 4,

την πρόταση της Επιτροπής [1],

[1] ΕΕ C

τη γνώμη της Οικονομικής και Κοινωνικής Επιτροπής [2],

[2] ΕΕ C

τη γνώμη της Επιτροπής των Περιφερειών [3],

[3] ΕΕ C

αποφασίζοντας σύμφωνα με τη διαδικασία που αναφέρεται στο άρθρο 251 της συνθήκης [4],

[4] ΕΕ C

Εκτιμώντας τα εξής:

(1) Η Κοινότητα δεσμεύεται για την προαγωγή και τη βελτίωση της υγείας, μειώνοντας τη θνησιμότητα και την ανικανότητα που περιορίζει τη δραστηριότητα, που είναι δυνατό να αποφευχθούν, προλαμβάνοντας τις ασθένειες και αντιμετωπίζοντας τις πιθανές απειλές για την υγεία. Η Κοινότητα πρέπει να αντιμετωπίσει κατά συντονισμένο και ολοκληρωμένο τρόπο τις ανησυχίες των λαών της σχετικά με τους κινδύνους για την υγεία και τις προσδοκίες τους για την υψηλού επιπέδου προστασία της υγείας και, συνεπώς, όλες οι δραστηριότητες της Κοινότητας που συνδέονται με την υγεία πρέπει να έχουν υψηλό βαθμό προβολής και διαφάνειας και να επιτρέπουν τη διαβούλευση και τη συμμετοχή όλων των ενδιαφερομένων μερών κατά ισορροπημένο τρόπο, προκειμένου να προαχθεί η καλύτερη ροή των γνώσεων και των επικοινωνιών και να καταστεί έτσι δυνατή η μεγαλύτερη συμμετοχή των ατόμων σε αποφάσεις που αφορούν την υγεία τους.

(2) Εντός του πλαισίου της δημόσιας υγείας που καθορίζεται στην ανακοίνωση της Επιτροπής της 24ης Νοεμβρίου 1993 [5], σχετικά με το πλαίσιο δράσης στον τομέα της δημόσιας υγείας, εγκρίθηκαν οκτώ προγράμματα δράσης, συγκεκριμένα:

[5] COM(93) 559 τελικό της 24ης Νοεμβρίου 1993.

- η απόφαση αριθ. 645/96/ΕΚ του Ευρωπαϊκού Κοινοβουλίου και του Συμβουλίου, της 29ης Μαρτίου 1996, σχετικά με τη θέσπιση κοινοτικού προγράμματος δράσης για την προαγωγή, ενημέρωση, διαπαιδαγώγηση και κατάρτιση σε θέματα υγείας, εντός του πλαισίου δράσης στον τομέα της δημόσιας υγείας (1996-2000) [6],

[6] ΕΕ L 95, 16.4.1996, σ. 1.

- η απόφαση αριθ. 646/96/EΚ του Ευρωπαϊκού Κοινοβουλίου και του Συμβουλίου της 29ης Μαρτίου 1996 για τη θέσπιση σχεδίου δράσης για την καταπολέμηση του καρκίνου εντός του πλαισίου δράσης στον τομέα της δημόσια υγείας (1996 έως 2000) [7],

[7] ΕΕ L 95, 16.4.1996, σ. 9.

- η απόφαση αριθ. 647/96/EΚ του Ευρωπαϊκού Κοινοβουλίου και του Συμβουλίου της 29ης Μαρτίου 1996, για τη θέσπιση κοινοτικού προγράμματος δράσης σχετικά με την πρόληψη του AIDS και ορισμένων άλλων μεταδοτικών νόσων εντός του πλαισίου δράσης στον τομέα της δημόσιας υγείας (1996-2000) [8],

[8] ΕΕ L 95, 16.4.1996, σ. 16.

- η απόφαση αριθ. 102/97/EΚ του Ευρωπαϊκού Κοινοβουλίου και του Συμβουλίου της 16ης Δεκεμβρίου 1996 για τη θέσπιση κοινοτικού προγράμματος δράσης για την πρόληψη της τοξικομανίας εντός του πλαισίου της δράσης στον τομέα της δημόσιας υγείας (1996-2000) [9],

[9] ΕΕ L 19, 22.1.1997, σ. 25.

- η απόφαση αριθ. 1400/97/EΚ του Ευρωπαϊκού Κοινοβουλίου και του Συμβουλίου της 30ής Ιουνίου 1997 για τη θέσπιση κοινοτικού προγράμματος δράσης σχετικά με την παρακολούθηση της υγείας στο πλαίσιο της δράσης στον τομέα της δημόσιας υγείας (1997-2000) [10],

[10] ΕΕ L 193, 22.7.1997, σ. 1.

- η απόφαση αριθ. 372/1999/EΚ του Ευρωπαϊκού Κοινοβουλίου και του Συμβουλίου της 8ης Φεβρουαρίου 1999 για τη θέσπιση κοινοτικού προγράμματος δράσης σχετικά με την πρόληψη των τραυματισμών στο πλαίσιο της δράσης στον τομέα της δημόσιας υγείας (1999-2003) [11],

[11] ΕΕ L 46, 20.2.1999, σ. 1.

- η απόφαση αριθ. 1295/1999/EΚ του Ευρωπαϊκού Κοινοβουλίου και του Συμβουλίου της 29ης Απριλίου 1999, σχετικά με την έγκριση προγράμματος κοινοτικής δράσης, όσον αφορά τις σπάνιες ασθένειες στο πλαίσιο της δράσης στον τομέα της δημόσιας υγείας (1999-2003) [12], και

[12] ΕΕ L 155, 22.6.1999, σ. 1.

- η απόφαση αριθ. 1296/1999/EΚ του Ευρωπαϊκού Κοινοβουλίου και του Συμβουλίου της 29ης Απριλίου 1999, σχετικά με την έγκριση προγράμματος κοινοτικής δράσης, όσον αφορά τις ασθένειες που σχετίζονται με τη ρύπανση στο πλαίσιο της δράσης στον τομέα της δημόσιας υγείας (1999-2001) [13].

[13] ΕΕ L 155, 22.6.1999, σ. 7.

(3) Άλλες δραστηριότητες εντός του πλαισίου της δημόσιας υγείας περιλάμβαναν τη σύσταση 98/463/ΕΚ του Συμβουλίου της 29ης Ιουνίου 1998, για την καταλληλότητα των δοτών αίματος και πλάσματος και τον έλεγχο της αιμοδοσίας στην Ευρωπαϊκή Κοινότητα [14], την απόφαση αριθ. 2119/98/ΕΚ του Ευρωπαϊκού Κοινοβουλίου και του Συμβουλίου της 24ης Σεπτεμβρίου 1998 για τη δημιουργία δικτύου επιδημιολογικής παρακολούθησης και ελέγχου των μεταδοτικών ασθενειών στην Κοινότητα [15] και τη σύσταση 1999/519/ΕΚ του Συμβουλίου της 12ης Ιουλίου 1999, περί του περιορισμού της έκθεσης του κοινού σε ηλεκτρομαγνητικά πεδία (0 Hz - 300 GHz) [16].

[14] ΕΕ L 203, 21.7.1998, σ. 14.

[15] ΕΕ L 268, 3.10.1998, σ. 1.

[16] ΕΕ L 199, 30.7.1999, σ. 59.

(4) Το πλαίσιο δημόσιας υγείας επανεξετάστηκε από την ανακοίνωση της Ευρωπαϊκής Επιτροπής Περιφερειών σχετικά με την ανάπτυξη της πολιτικής για τη δημόσια υγεία στην Ευρωπαϊκή Κοινότητα [17], της 15ης Απριλίου 1998 που επεσήμανε ότι απαιτούνταν μια νέα στρατηγική υγείας και ένα νέο πρόγραμμα υγείας ενόψει των νέων διατάξεων της συνθήκης, των νέων προκλήσεων και εμπειριών έως τότε.

[17] COM(1998) 230.

(5) Το Συμβούλιο, στα συμπεράσματά του της 26ης Νοεμβρίου 1998 σχετικά με το μελλοντικό πλαίσιο κοινοτικής δράσης στον τομέα της δημόσιας υγείας [18], και στο ψήφισμα του της 8ης Ιουνίου 1999 [19], η Οικονομική και Κοινωνική Επιτροπή, στη γνώμη της τής 9ης Σεπτεμβρίου 1998 [20], η Επιτροπή των Περιφερειών στη γνώμη της τής 19ης Νοεμβρίου 1998 [21], και το Ευρωπαϊκό Κοινοβούλιο στο ψήφισμά του A4-0082/99 της 12ης Μαρτίου 1999 [22] χαιρέτισαν την ανακοίνωση της Επιτροπής της 15ης Απριλίου 1998 και υποστήριξαν την άποψη ότι οι ενέργειες σε κοινοτικό επίπεδο πρέπει να ορίζονται σε ένα γενικό πρόγραμμα που θα εφαρμόζεται για περίοδο τουλάχιστον πέντε ετών και θα περιλαμβάνει τρεις γενικούς στόχους, συγκεκριμένα τη βελτίωση της πληροφόρησης για την ανάπτυξη της δημόσιας υγείας, την ταχεία αντίδραση σε απειλές για την υγεία και την αντιμετώπιση των καθοριστικών παραγόντων της υγείας μέσω της προαγωγής της υγείας και της πρόληψης των ασθενειών, με την υποστήριξη της διακλαδικής δράσης και τη χρήση όλων των κατάλληλων μέσων της συνθήκης.

[18] ΕΕ C 390, 15.12.1998, σ. 1.

[19] ΕΕ C 200, 15.7.1999, σ. 1.

[20] ΕΕ C 407, 28.12.1998, σ. 26.

[21] ΕΕ C 51, 22.2.1999, σ. 53.

[22] ΕΕ C 175, 21.6.1999, σ. 135.

(6) Ο γενικός στόχος του προγράμματος δημόσιας υγείας πρέπει να είναι η συμβολή στην επίτευξη υψηλού επιπέδου προστασίας της υγείας με τη διοχέτευση της δράσης προς την κατεύθυνση της βελτίωσης της δημόσιας υγείας, της πρόληψης των ανθρώπινων νόσων και ασθενειών και της εξάλειψης των πηγών κινδύνου για την υγεία. Η δράση πρέπει να καθοδηγείται από την ανάγκη της πρόληψης των πρόωρων θανάτων, της αύξησης του προσδόκιμου ζωής χωρίς ανικανότητα ή ασθένεια, της προαγωγής της ποιότητας της ζωής και της σωματικής και διανοητικής ευεξίας και της ελαχιστοποίησης των οικονομικών και κοινωνικών συνεπειών της ασθένειας, μειώνοντας έτσι τις ανισότητες στον τομέα της υγείας.

(7) Η επίτευξη του στόχου αυτού και των γενικών στόχων του προγράμματος απαιτεί την αποτελεσματική συνεργασία των κρατών μελών, την πλήρη δέσμευσή τους για την υλοποίηση των κοινοτικών ενεργειών και τη συμμετοχή των παραγόντων στον τομέα της υγείας καθώς επίσης και του κοινού γενικά.

(8) Σε συμφωνία με τις αρχές της επικουρικότητας και της αναλογικότητας που καθορίζονται στο άρθρο 5 της συνθήκης, η κοινοτική δράση σε ζητήματα που δεν εμπίπτουν στο πλαίσιο της αποκλειστικής αρμοδιότητας της Κοινότητας, όπως η δημόσια υγεία, πρέπει να αναλαμβάνεται μόνον εάν και εφόσον, εξ αιτίας της κλίμακας ή των αποτελεσμάτων της, ο στόχος της μπορεί να επιτευχθεί καλύτερα από την Κοινότητα. Οι στόχοι του προγράμματος δεν μπορούν να επιτευχθούν επαρκώς από τα κράτη μέλη εξ αιτίας της συνθετότητας, του διακρατικού χαρακτήρα και της έλλειψης του πλήρους ελέγχου σε επίπεδο κράτους μέλους των παραγόντων που επηρεάζουν την κατάσταση της υγείας και τα συστήματα υγείας. Το πρόγραμμα θα δώσει τη δυνατότητα στην Κοινότητα να συμβάλει στην εκπλήρωση των υποχρεώσεων της συνθήκης της στον τομέα της δημόσιας υγείας, σεβόμενη πλήρως τις αρμοδιότητες των κρατών μελών σε ό,τι αφορά την οργάνωση και την παροχή υπηρεσιών υγείας και ιατρικής περίθαλψης. Η παρούσα απόφαση δεν υπερβαίνει ό,τι είναι αναγκαίο για την επίτευξη των στόχων αυτών.

(9) Τα μέτρα δυνάμει του προγράμματος υποστηρίζουν τη στρατηγική υγείας της Κοινότητας και θα αποφέρουν κοινοτική προστιθέμενη αξία με την ανταπόκριση στις ανάγκες της πολιτικής στον τομέα της υγείας και των συστημάτων υγείας που ανακύπτουν από τις συνθήκες και τις δομές που έχουν δημιουργηθεί μέσω της κοινοτικής δράσης σε άλλους τομείς, αντιμετωπίζοντας τις νέες εξελίξεις, τις νέες απειλές και τα νέα προβλήματα για τα οποία η Κοινότητα θα είναι σε καλύτερη θέση να δράσει προκειμένου να προστατεύσει τους ανθρώπους της, συνδυάζοντας δραστηριότητες που αναλαμβάνονται σχετικά μεμονωμένα και με περιορισμένο αντίκτυπο σε εθνικό επίπεδο και συμπληρώνοντάς τις προκειμένου να επιτευχθούν θετικά αποτελέσματα για τους ανθρώπους της Κοινότητας και συμβάλλοντας στην ενίσχυση της αλληλεγγύης και της συνοχής στην Κοινότητα.

(10) Προκειμένου να εξασφαλισθεί ότι οι ενέργειες μπορούν να αντιμετωπίσουν αποτελεσματικά ευρύτερα ζητήματα και απειλές για την υγεία σε συνεργασία με άλλες κοινοτικές πολιτικές και δραστηριότητες, το πρόγραμμα πρέπει να προβλέπει τη δυνατότητα ανάληψης κοινών ενεργειών με συναφή κοινοτικά προγράμματα και ενέργειες.

(11) Κατά την εκτέλεση του προγράμματος, θα χρησιμοποιηθούν πλήρως τα αποτελέσματα που παρήχθησαν από τα κοινοτικά προγράμματα έρευνας, που υποστηρίζουν την έρευνα στους τομείς που καλύπτονται από το πρόγραμμα.

(12) Το πρόγραμμα πρέπει να έχει διάρκεια έξι ετών προκειμένου να δοθεί επαρκής χρόνος για την υλοποίηση των μέτρων για την επίτευξη των στόχων του.

(13) Είναι ουσιώδες ότι η Επιτροπή πρέπει να εξασφαλίσει την υλοποίηση του προγράμματος σε στενή συνεργασία με τα κράτη μέλη. Επιπλέον, προκειμένου να αποκτηθούν επιστημονικές πληροφορίες και συμβουλές, η Επιτροπή συνεργάζεται με επιτροπές υψηλού επιπέδου επιστημόνων εμπειρογνωμόνων.

(14) Πρέπει να εξασφαλιστούν η συνεκτικότητα και η συμπληρωματικότητα μεταξύ των ενεργειών που θα υλοποιηθούν δυνάμει του προγράμματος και εκείνων που προβλέπονται ή υλοποιούνται στα πλαίσια άλλων πολιτικών και δραστηριοτήτων, ιδίως ενόψει της απαίτησης για την εξασφάλιση υψηλού επιπέδου προστασίας της ανθρώπινης υγείας κατά τον καθορισμό και την εφαρμογή όλων των κοινοτικών πολιτικών και δραστηριοτήτων.

(15) Η παρούσα απόφαση ορίζει, για το σύνολο της διάρκειας του προγράμματος, ένα οικονομικό πλαίσιο που συνιστά το κύριο σημείο αναφοράς, κατά την έννοια του σημείου 33 της διοργανικής συμφωνίας της 6ης Μαΐου του 1999 μεταξύ του Ευρωπαϊκού Κοινοβουλίου, του Συμβουλίου και της Επιτροπής σχετικά με τη δημοσιονομική πειθαρχία και τη βελτίωση της δημοσιονομικής διαδικασίας [23], για την αρμόδια αρχή επί του προϋπολογισμού κατά τη διάρκεια της ετήσιας διαδικασίας προϋπολογισμού.

[23] ΕΕ C 172, 18.6.1999, σ. 1.

(16) Είναι ουσιώδες ότι πρέπει να υπάρχει ευελιξία που να επιτρέπει την ανακατανομή των πόρων και την αναπροσαρμογή των δραστηριοτήτων, ενώ παράλληλα θα τηρούνται τα κριτήρια επιλογής και ιεράρχησης των προτεραιοτήτων σύμφωνα με το μέγεθος του κινδύνου ή το δυναμικό της επίδρασης, τις ανησυχίες του κοινού, τη διαθεσιμότητα των παρεμβάσεων ή το δυναμικό για την ανάπτυξη τους, την επικουρικότητα, την προστιθέμενη αξία και τον αντίκτυπο σε άλλους τομείς.

(17) Σύμφωνα με το άρθρο 2 της απόφασης 1999/468/ΕΚ του Συμβουλίου της 28ης Ιουνίου 1999 για τον καθορισμό των όρων άσκησης των εκτελεστικών αρμοδιοτήτων που ανατίθενται στην Επιτροπή [24], τα μέτρα εφαρμογής της παρούσας απόφασης θα πρέπει να θεσπίζονται με τη χρησιμοποίηση της συμβουλευτικής διαδικασίας που προβλέπεται στο άρθρο 3 της εν λόγω απόφασης.

[24] ΕΕ L 184, 17.7.1999, σ. 23.

(18) Η συμφωνία για τον Ευρωπαϊκό Οικονομικό Χώρο (συμφωνία ΕΟΧ) προβλέπει τη μεγαλύτερη συνεργασία στον τομέα της δημόσιας υγείας μεταξύ της ΕΚ και των κρατών μελών της, αφενός, και των χωρών της Ευρωπαϊκής Ζώνης Ελεύθερων Συναλλαγών (ΕΖΕΣ) που συμμετέχουν στον ΕΟΧ (χώρες ΕΖΕΣ/ΕΟΧ), αφετέρου. Πρέπει επίσης να προβλεφθεί το πρόγραμμα να είναι ανοικτό στη συμμετοχή των συνδεδεμένων χωρών της Κεντρικής και Ανατολικής Ευρώπης σε συμφωνία με τις συνθήκες που ορίζονται στις ευρωπαϊκές συμφωνίες, στα πρόσθετα πρωτόκολλά τους και στις αποφάσεις των αντίστοιχων συμβουλίων σύνδεσης, της Κύπρου, που χρηματοδοτείται με πρόσθετες πιστώσεις σε συμφωνία με τις διαδικασίες που θα συμφωνηθούν με αυτή τη χώρα, καθώς και της Μάλτας και της Τουρκίας, που χρηματοδοτούνται με πρόσθετες πιστώσεις, σύμφωνα με τις διατάξεις της συνθήκης.

(19) Η συνεργασία με τις τρίτες χώρες και τους αρμόδιους διεθνείς οργανισμούς στον τομέα της υγείας πρέπει να ενισχυθεί.

(20) Προκειμένου να αυξηθεί η αξία και ο αντίκτυπος του προγράμματος πρέπει να γίνει παρακολούθηση και αξιολογήσεις των μέτρων που λαμβάνονται. Πρέπει να είναι δυνατή η αναπροσαρμογή και η τροποποίηση του προγράμματος με βάση τις αξιολογήσεις αυτές και τις εξελίξεις που ενδέχεται να πραγματοποιηθούν στο γενικό πλαίσιο της κοινοτικής δράσης στον τομέα της υγείας και στους τομείς που συνδέονται με την υγεία.

(21) Το κοινοτικό πρόγραμμα δράσης στον τομέα της δημόσιας υγείας βασίζεται στις δραστηριότητες και στα προγράμματα δυνάμει του προηγούμενου πλαισίου, προκειμένου να εξασφαλιστεί η συνέχεια και η ομαλή μετάβαση από τις ενέργειες που διεξάγονται δυνάμει των προγραμμάτων αυτών, ενώ αναπροσαρμόζεται και επεκτείνει τις ενέργειές τους. Οι αποφάσεις που αφορούν τα προγράμματα πρέπει να καταργηθούν με ισχύ από την ημερομηνία έναρξης ισχύος της παρούσας απόφασης,

ΑΠΟΦΑΣΙΖΟΥΝ:

Άρθρο 1

Θέσπιση του προγράμματος

1. Με την παρούσα απόφαση θεσπίζεται κοινοτικό πρόγραμμα δράσης στον τομέα της δημόσιας υγείας αποκαλούμενο εφεξής "το πρόγραμμα".

2. Το πρόγραμμα εφαρμόζεται την περίοδο που αρχίζει την 1η Ιανουαρίου του 2001 και λήγει στις 31 Δεκεμβρίου 2006.

Άρθρο 2

Γενικός στόχος και ειδικοί στόχοι

1. Ο στόχος του προγράμματος είναι να συμβάλει στην επίτευξη υψηλού επιπέδου προστασίας της υγείας με τη διοχέτευση της δράσης προς την κατεύθυνση της βελτίωσης της δημόσιας υγείας, της πρόληψης των ανθρώπινων νόσων και ασθενειών και της εξάλειψης των πηγών του κινδύνου για την υγεία.

2. Το πρόγραμμα έχει τους ακόλουθους ειδικούς στόχους:

(α) τη βελτίωση της πληροφόρησης και της γνώσης για την ανάπτυξη της δημόσιας υγείας και την ενίσχυση και διατήρηση των αποτελεσματικών παρεμβάσεων στον τομέα της υγείας και των αποδοτικών συστημάτων υγείας, με την ανάπτυξη και τη λειτουργία ενός καλά διαρθρωμένου και συνεκτικού συστήματος συλλογής, ανάλυσης, αξιολόγησης και διανομής πληροφοριών και γνώσεων για την υγεία στις αρμόδιες αρχές, στους επαγγελματίες του τομέα της υγείας και στο κοινό και με τη διεξαγωγή αξιολογήσεων και την υποβολή εκθέσεων σχετικά με την κατάσταση της υγείας και τις πολιτικές, τα συστήματα και τα μέτρα που συνδέονται με την υγεία.

(β) την ενίσχυση της ικανότητας ταχείας αντίδρασης και κατά συντονισμένο τρόπο στις απειλές για την υγεία με την ανάπτυξη και την παροχή ενίσχυσης και υποστήριξης στην ικανότητα, τη λειτουργία και τη διασύνδεση των μηχανισμών παρακολούθησης, έγκαιρης προειδοποίησης και ταχείας αντίδρασης οι οποίοι καλύπτουν τους κινδύνους για την υγεία.

(γ) την αντιμετώπιση των καθοριστικών παραγόντων της υγείας μέσω μέτρων προαγωγής της υγείας και πρόληψης των ασθενειών, μέσω της υποστήριξης και της ανάπτυξης ευρύτερων δραστηριοτήτων για την προαγωγή της υγείας και ενεργειών για την πρόληψη των ασθενειών και ειδικών μέσων μείωσης και εξάλειψης των κινδύνων.

Άρθρο 3

Κοινοτικές ενέργειες

1. Οι ειδικοί στόχοι του προγράμματος, όπως καθορίζονται στο άρθρο 2, επιδιώκονται μέσω των ακόλουθων ομάδων ενεργειών, οι στόχοι και το επιχειρησιακό περιεχόμενο των οποίων περιγράφονται στο παράρτημα:

(α) Βελτίωση της ενημέρωσης για την υγεία:

- ανάπτυξη και λειτουργία ενός συστήματος παρακολούθησης της υγείας,

- ανάπτυξη και χρησιμοποίηση μηχανισμών για την ανάλυση, την παροχή συμβουλών, την υποβολή εκθέσεων, την πληροφόρηση και την παροχή συμβουλών για ζητήματα υγείας.

(β) Ταχεία αντίδραση στις απειλές για την υγεία:

- ενίσχυση της ικανότητας για την αντιμετώπιση των μεταδοτικών νόσων,

- ενίσχυση της ικανότητας για την αντιμετώπιση άλλων απειλών για την υγεία.

(γ) Αντιμετώπιση των καθοριστικών παραγόντων της υγείας:

- ανάπτυξη στρατηγικών και μέτρων για τους καθοριστικούς παράγοντες της υγείας που συνδέονται με τον τρόπο ζωής,

- ανάπτυξη στρατηγικών και μέτρων για τους κοινωνικοοικονομικούς καθοριστικούς παράγοντες της υγείας,

- ανάπτυξη στρατηγικών και μέτρων για τους καθοριστικούς παράγοντες της υγείας που συνδέονται με το περιβάλλον.

2. Οι ενέργειες που αναφέρονται στην παράγραφο 1 υλοποιούνται μέσω των ακόλουθων ειδών μέτρων, τα οποία μπορούν, εφόσον χρειάζεται, να συνδυαστούν και να δώσουν τη δυνατότητα συμμετοχής στις χώρες που αναφέρονται στο άρθρο 9:

(α) υποστήριξη για την εκπόνηση κοινοτικών νομοθετικών μέσων και για τη συνεργασία σχετικά με τη θέση της Κοινότητας και των κρατών μελών της σε φόρουμ στα οποία συζητούνται ζητήματα που συνδέονται με την υγεία,

(β) υποστήριξη για την ανάπτυξη του στατιστικού μέρους της πληροφόρησης για την υγεία στο πλαίσιο του κοινοτικού στατιστικού προγράμματος και για την εκπόνηση και διάδοση εκθέσεων και ανακοινώσεων σχετικά με την κατάσταση όσον αφορά ειδικά θέματα υγείας σε όλα τα κράτη μέλη καθώς και των μελετών και των συμβουλών όσον αφορά ζητήματα ενδιαφέροντος για την Κοινότητα και όλα τα κράτη μέλη,

(γ) ανάπτυξη και υποστήριξη της πληροφόρησης και της παροχής συμβουλών σχετικά με ζητήματα υγείας και ζητήματα που συνδέονται με την υγεία σε κοινοτικό επίπεδο, συμπεριλαμβανομένων των αντιπροσωπευτικών οργανώσεων ασθενών, επαγγελματιών στον τομέα της υγείας και άλλων ενδιαφερομένων μερών,

(δ) υποστήριξη για την κινητοποίηση των πόρων με στόχο την αντιμετώπιση των απειλών για την υγεία και την αντίδραση όσον αφορά απρόβλεπτα γεγονότα, την ανάληψη ερευνών και το συντονισμό των αντιδράσεων σε κοινοτικό επίπεδο και σε επίπεδο κράτους μέλους,

(ε) υποστήριξη για την αμοιβαία κοινοποίηση των εμπειριών και την ανταλλαγή πληροφοριών μεταξύ της Κοινότητας και των αρχών και των αρμόδιων οργανισμών στα κράτη μέλη και για την οικοδόμηση της ικανότητας προγραμματισμού και αντίδρασης στις απειλές για την υγεία και παροχή της κατάλληλης κατάρτισης,

(στ) προαγωγή της διαθεσιμότητας και, εφόσον χρειάζεται, πρόβλεψη ενημέρωσης από την Κοινότητα και τις αρχές και τους αρμόδιους οργανισμούς στα κράτη μέλη σε επαγγελματίες του τομέα της υγείας και στο κοινό,

(ζ) υποστήριξη για την ανάπτυξη και την εφαρμογή από την Κοινότητα και τα κράτη μέλη δραστηριοτήτων πρόληψης των ασθενειών και προαγωγής της υγείας, συμπεριλαμβανομένων, εφόσον χρειάζεται, των μη κυβερνητικών οργανώσεων, και για καινοτόμα ή δοκιμαστικά σχέδια που έχουν αξία για όλα τα κράτη μέλη.

Άρθρο 4

Κοινές ενέργειες

Στα πλαίσια της προσπάθειας για την εξασφάλιση υψηλού επιπέδου προστασίας της υγείας κατά τον καθορισμό και την εφαρμογή όλων των κοινοτικών πολιτικών και δραστηριοτήτων, τα μέτρα του προγράμματος μπορούν να υλοποιηθούν ως κοινές ενέργειες με συναφή κοινοτικά προγράμματα και ενέργειες, ιδίως στους τομείς της προστασίας του καταναλωτή, της κοινωνικής προστασίας, της έρευνας και της τεχνολογικής ανάπτυξης, της τηλεματικής ενδοανταλλαγής δεδομένων μεταξύ των διοικήσεων (IDA), της στατιστικής, της εκπαίδευσης και του περιβάλλοντος και με ενέργειες που αναλαμβάνει το Κοινό Κέντρο Ερευνών και οι κοινοτικοί οργανισμοί.

Άρθρο 5

Εφαρμογή

1. Η Επιτροπή εξασφαλίζει την εφαρμογή των ενεργειών που αναφέρονται στο άρθρο 3. Για το σκοπό αυτό, εγκρίνει, σε συμφωνία με το άρθρο 8, παράγραφος 2, μέτρα σχετικά με το ετήσιο πρόγραμμα εργασίας και για την παρακολούθηση.

2. Τα κράτη μέλη αναλαμβάνουν την ενδεδειγμένη δράση για την εξασφάλιση, σε εθνικό επίπεδο, του συντονισμού, της οργάνωσης και της συνέχειας που χρειάζονται για την επίτευξη των στόχων του προγράμματος, συμπεριλαμβανομένων όλων των μερών που ασχολούνται με τη δημόσια υγεία, σε συμφωνία με την εθνική νομοθεσία και πρακτική. Επιχειρούν να αναλάβουν τις αναγκαίες ενέργειες προκειμένου να εξασφαλιστεί η αποτελεσματική εφαρμογή του προγράμματος.

Η Επιτροπή και τα κράτη μέλη αναλαμβάνουν την ενδεδειγμένη δράση για την ανάπτυξη μηχανισμών που δημιουργούνται σε κοινοτικό και εθνικό επίπεδο για την επίτευξη των στόχων του προγράμματος. Εξασφαλίζουν ότι παρέχεται η κατάλληλη πληροφόρηση σχετικά με τις ενέργειες που υποστηρίζει το πρόγραμμα και ότι η ευρύτερη δυνατή συμμετοχή επιτυγχάνεται σε ενέργειες που απαιτούν την εφαρμογή μέσω των τοπικών και περιφερειακών αρχών και των μη κυβερνητικών οργανώσεων.

3. Η Επιτροπή, σε συνεργασία με τα κράτη μέλη, εξασφαλίζει τη μετάβαση από τις ενέργειες που αναπτύσσονται στα πλαίσια των προγραμμάτων δημόσιας υγείας που αναφέρονται στο άρθρο 12 προς αυτές που θα υλοποιηθούν δυνάμει του προγράμματος.

Άρθρο 6

Συνεκτικότητα και συμπληρωματικότητα

Η Επιτροπή εξασφαλίζει ότι υπάρχει συνεκτικότητα και συμπληρωματικότητα μεταξύ των ενεργειών που θα υλοποιηθούν δυνάμει του προγράμματος και εκείνων που υλοποιούνται δυνάμει άλλων κοινοτικών πολιτικών και δραστηριοτήτων. Ειδικότερα, η Επιτροπή προσδιορίζει εκείνες τις προτάσεις που είναι συναφείς με τους στόχους και τις ενέργειες του προγράμματος και ενημερώνει την επιτροπή που αναφέρεται στο άρθρο 8, παράγραφος 1.

Άρθρο 7

Χρηματοδότηση

1. Το οικονομικό πλαίσιο για την υλοποίηση του προγράμματος για την περίοδο που αναφέρεται στο άρθρο 1 καθορίζεται σε 300 εκατομμύρια ευρώ.

2. Η αρμόδια επί τoυ πρoϋπoλoγισμoύ αρχή εγκρίνει τις ετήσιες πιστώσεις εντός των oρίων των δημoσιoνoμικών προοπτικών.

Άρθρο 8

Επιτροπή

1. Η Επιτροπή επικουρείται από μια επιτροπή, την επιτροπή, την οποία αποτελούν αντιπρόσωποι των κρατών μελών και της οποίας προεδρεύει ο αντιπρόσωπος της Επιτροπής.

2. Όταν γίνεται παραπομπή στην παρούσα παράγραφο, εφαρμόζεται η διαδικασία της συμβουλευτικής επιτροπής που προβλέπεται στο άρθρο 3 της απόφασης αριθ. 1999/468/ΕΚ, με την επιφύλαξη των διατάξεων του άρθρου 7, παράγραφος 3 και του άρθρου 8 της εν λόγω απόφασης.

Άρθρο 9

Συμμετοχή των χωρών ΕΖΕΣ/ΕΟΧ, των συνδεδεμένων χωρών της Κεντρικής και Ανατολικής Ευρώπης, της Κύπρου, της Μάλτας και της Τουρκίας

Το πρόγραμμα είναι ανοιχτό στη συμμετοχή:

1. των χωρών ΕΖΕΣ/ΕΟΧ σύμφωνα με τους όρους που προσδιορίζονται στη συμφωνία ΕΟΧ,

2. των συνδεδεμένων χωρών της Κεντρικής και Ανατολικής Ευρώπης, σύμφωνα με τους όρους που προσδιορίζονται στις ευρωπαϊκές συμφωνίες, στα πρόσθετα πρωτόκολλά τους και στις αποφάσεις των αντίστοιχων συμβουλίων σύνδεσης,

3. της Κύπρου, με χρηματοδότηση από συμπληρωματικές πιστώσεις σύμφωνα με διαδικασίες που πρόκειται να συμφωνηθούν με τη χώρα αυτή,

4. της Μάλτας και της Τουρκίας, με χρηματοδότηση από συμπληρωματικές πιστώσεις σύμφωνα με τις διατάξεις της συνθήκης.

Άρθρο 10

Διεθνής συνεργασία

Κατά τη διάρκεια της εφαρμογής του προγράμματος, θα ενισχυθεί η συνεργασία με τις τρίτες χώρες και με τους αρμόδιους διεθνείς οργανισμούς στον τομέα της δημόσιας υγείας, ιδίως της Παγκόσμιας Οργάνωσης Υγείας, του Συμβουλίου της Ευρώπης και του Οργανισμού Οικονομικής Συνεργασίας και Ανάπτυξης.

Άρθρο 11

Παρακολούθηση, αξιολόγηση και διάδοση των αποτελεσμάτων

1. Η Επιτροπή προσδιορίζει τους δείκτες απόδοσης, παρακολουθεί την επίτευξη των αποτελεσμάτων και πραγματοποιεί ανεξάρτητες αξιολογήσεις κατά το τρίτο έτος (ενδιάμεση αξιολόγηση) και κατά τη διάρκεια του τελευταίου έτους (εκ των υστέρων αξιολόγηση) του προγράμματος. Οι αξιολογήσεις εκτιμούν ειδικότερα τον αντίκτυπο που επιτεύχθηκε και την αποδοτικότητα της χρήσης των πόρων.

2. Η Επιτροπή καθιστά τα αποτελέσματα των ενεργειών που αναλήφθηκαν και τις εκθέσεις αξιολόγησης διαθέσιμα στο κοινό.

3. Η Επιτροπή υποβάλλει ενδιάμεση έκθεση στο Ευρωπαϊκό Κοινοβούλιο και στο Συμβούλιο κατά τη διάρκεια του τρίτου έτους και μια τελική έκθεση με την ολοκλήρωση του προγράμματος. Ενσωματώνει στις εκθέσεις αυτές στοιχεία σχετικά με την κοινοτική χρηματοδότηση εντός του πλαισίου του προγράμματος και σχετικά με τη συνεκτικότητα και τη συμπληρωματικότητα με άλλα συναφή προγράμματα, ενέργειες και πρωτοβουλίες, καθώς και τα σχετικά αποτελέσματα της αξιολόγησης. Οι εκθέσεις υποβάλλονται επίσης στην Οικονομική και Κοινωνική Επιτροπή και στην Επιτροπή των Περιφερειών.

Άρθρο 12

Κατάργηση

Οι ακόλουθες αποφάσεις καταργούνται: απόφαση αριθ. 645/96/ΕΚ, απόφαση αριθ. 646/96/ΕΚ, απόφαση αριθ. 647/96/ΕΚ, απόφαση αριθ. 102/97/ΕΚ, απόφαση αριθ. 1400/97/ΕΚ, απόφαση αριθ. 372/1999/ΕΚ, απόφαση αριθ. 1295/1999/ΕΚ, απόφαση αριθ. 1296/1999/ΕΚ.

Άρθρο 13

Έναρξη ισχύος

Η παρούσα απόφαση τίθεται σε ισχύ από την ημερομηνία της δημοσίευσής της στην Επίσημη Εφημερίδα των Ευρωπαϊκών Κοινοτήτων.

Βρυξέλλες,

Για το Ευρωπαϊκό Κοινοβούλιο Για το Συμβούλιο

Η Πρόεδρος Ο Πρόεδρος

ΠΑΡΑΡΤΗΜΑ

ΕΙΔΙΚΟΙ ΣΤΟΧΟΙ ΚΑΙ ΕΝΕΡΓΕΙΕΣ

1. ΒΕΛΤΙΩΣΗ ΤΗΣ ΠΛΗΡΟΦΟΡΗΣΗΣ ΚΑΙ ΤΗΣ ΓΝΩΣΗΣ ΓΙΑ ΤΗΝ ΥΓΕΙΑ

1.1. Ανάπτυξη και λειτουργία ενός συστήματος παρακολούθησης της υγείας

1ος στόχος: Η δημιουργία κοινοτικών δεικτών για την κατάσταση της υγείας, τις ασθένειες και τους καθοριστικούς παράγοντες της υγείας, τις μεθόδους συγκέντρωσης δεδομένων για την παρακολούθηση και την ανάλυση και η δημιουργία αντίστοιχων βάσεων δεδομένων.

(1) Ολοκλήρωση του πλαισίου για τη σταδιακή δημιουργία των δεικτών υγείας που να καλύπτουν πλήρως την κατάσταση υγείας, τις νόσους, τους πόρους και τις παρεμβάσεις υγείας και τους καθοριστικούς παράγοντες της υγείας και συλλογή των σχετικών δεδομένων με τη χρήση μεθόδων που θα συμφωνηθούν.

(2) Εφαρμογή του πλαισίου για τη δημιουργία δεικτών, τη συλλογή δεδομένων και την ένταξή τους σε βάσεις δεδομένων και ανάπτυξη εκδόσεων των βάσεων δεδομένων για χρήση από τους επαγγελματίες στον τομέα της υγείας και το κοινό.

Το στατιστικό στοιχείο του έργου αυτού θα αναπτυχθεί στα πλαίσια του κοινοτικού στατιστικού προγράμματος.

2ος στόχος: Η βελτίωση του συστήματος για τη μεταφορά και την αμοιβαία κοινοποίηση δεδομένων του τομέα της υγείας.

(1) Επανεξέταση και βελτίωση του συστήματος που συνδέει την Επιτροπή και τις αρχές υγείας των κρατών μελών μέσω του Διαδικτύου και άλλων μέσων με σκοπό τη μεταφορά και την αμοιβαία κοινοποίηση κοινοτικών δεικτών και δεδομένων.

(2) Διάθεση των δεδομένων για την υγεία, που συγκεντρώνονται στο σύστημα πληροφόρησης που υπάρχει στους ιστοχώρους της Ευρωπαϊκής Επιτροπής και των κρατών μελών και τακτική ενημέρωσή του, για πρόσβαση από τις διοικήσεις, τους επαγγελματίες του τομέα της υγείας και του κοινού.

1.2. Ανάπτυξη και χρησιμοποίηση μηχανισμών για την ανάλυση, την παροχή συμβουλών, την υποβολή εκθέσεων, την ενημέρωση και τη παροχή συμβολών για ζητήματα υγείας

1ος στόχος: Ανάπτυξη μηχανισμών ανάλυσης και παροχής συμβουλών σε ζητήματα υγείας.

(1) Ανάπτυξη και λειτουργία ενός κοινοτικού δικτύου για την ανάληψη αναλύσεων και την εκπόνηση εκθέσεων σχετικά με την κατάσταση της υγείας και σχετικά με τον αντίκτυπο των καθοριστικών παραγόντων της υγείας και των πολιτικών, προσδιορισμός των παραγόντων κινδύνου και των κενών όσον αφορά τις γνώσεις και τις προβλεπόμενες τάσεις προς χρήση για τη διαμόρφωση πολιτικής, την ιεράρχηση των προτεραιοτήτων και την κατανομή των πόρων.

(2) Ανάπτυξη και λειτουργία ενός κοινοτικού δικτύου για την παρακολούθηση και την ανάληψη αναλύσεων και την παροχή συμβουλών σχετικά με τις τεχνολογίες της υγείας.

(3) Ανάπτυξη και λειτουργία ενός μηχανισμού συγκριτικής αξιολόγησης για τις κοινοτικές στρατηγικές και τις εθνικές πολιτικές και δραστηριότητες σχετικά με την πρόληψη των ασθενειών, την προαγωγή της υγείας και την προστασία της υγείας με κατάλληλα σύνολα παραμέτρων και δεδομένων.

(4) Ανάπτυξη και λειτουργία ενός κοινοτικού δικτύου για την παρακολούθηση και την ανάληψη αναλύσεων και την παροχή συμβουλών σχετικά με τις κλινικές κατευθυντήριες γραμμές και την ποιότητα και την ορθή πρακτική σε παρεμβάσεις ιατρικής περίθαλψης.

2ος στόχος: Υποβολή εκθέσεων σχετικά με ζητήματα υγείας.

(1) Υποβολή εκθέσεων σχετικά με την κατάσταση της υγείας στην Κοινότητα και προσδιορισμός των ανησυχητικών τάσεων. υποβολή εκθέσεων σχετικά με τον αντίκτυπο επιλεγμένων δραστηριοτήτων, πολιτικών και μέτρων και καθοριστικών παραγόντων της υγείας.

(2) Παρουσίαση μελετών, συμβουλών και κατευθυντήριων γραμμών σχετικά με τις τεχνολογίες της υγείας, τις παρεμβάσεις στον τομέα της υγείας και την ποιότητα και την ορθή πρακτική.

3ος στόχος: Διαβούλευση και ενημέρωση και διάδοση εκθέσεων, συμβουλών και συστάσεων.

(1) Διάθεση εκθέσεων, μελετών, συμβουλών και κατευθυντήριων γραμμών που αναφέρονται στο τμήμα 1.2 του παρόντος παραρτήματος στους ιστοχώρους της Ευρωπαϊκής Επιτροπής και των κρατών μελών και μέσω άλλων ενδεδειγμένων μέσων.

(2) Ανάπτυξη και χρησιμοποίηση μηχανισμών για την ενημέρωση και τη διαβούλευση με αντιπροσωπευτικές οργανώσεις ασθενών, επαγγελματιών στον τομέα της υγείας και άλλων ενδιαφερομένων μερών σχετικά με ζητήματα που συνδέονται με την υγεία σε κοινοτικό επίπεδο.

(3) Προσδιορισμός βασικών πληροφοριών σχετικά με την υγεία και τις υπηρεσίες υγείας, συμπεριλαμβανομένων των ζητημάτων που συνδέονται με την πρόσβαση και τα δικαιώματα και διάθεσή τους, με τον κατάλληλο τρόπο, ιδίως σε άτομα που μετακινούνται από ένα κράτος μέλος σε άλλο.

2. ΤΑΧΕΙΑ ΑΝΤΙΔΡΑΣΗ ΣΤΙΣ ΑΠΕΙΛΕΣ ΓΙΑ ΤΗΝ ΥΓΕΙΑ

2.1. Ενίσχυση της ικανότητας για την αντιμετώπιση των μεταδοτικών νόσων

1ος στόχος: Υποστήριξη της περαιτέρω εφαρμογής της απόφασης αριθ. 2119/98/ΕΚ σχετικά με το κοινοτικό δίκτυο για την επιδημιολογική παρακολούθηση και έλεγχο των μεταδοτικών νόσων.

(1) Ανάπτυξη:

(α) ορισμού των κρουσμάτων, επιδημιολογικών μεθόδων και μεθόδων παρακολούθησης, τεχνικών μέσων και διαδικασιών και ορισμού της φύσης και του είδους των δεδομένων που πρέπει να συγκεντρωθούν και να διαβιβαστούν σχετικά με τις ιεραρχημένες νόσους ή ειδικά ζητήματα,

(β) διαδικασιών για την ενημέρωση, τη διαβούλευση και το συντονισμό μεταξύ των κρατών μελών για την πρόληψη και τον έλεγχο των μεταδοτικών νόσων, συμπεριλαμβανομένων των διατάξεων για μια κοινοτική ομάδα διερεύνησης περιστατικών,

(γ) κατευθυντήριων γραμμών σχετικά με τα προστατευτικά μέτρα που πρέπει να ληφθούν, ιδίως στα εξωτερικά σύνορα και σε καταστάσεις έκτακτης ανάγκης. δεσμοί με τις υποψήφιες χώρες και με άλλες τρίτες χώρες.

(2) Συγκέντρωση δεδομένων παρακολούθησης και καταλόγων δικτύων που τηρούνται στις υφιστάμενες βάσεις δεδομένων.

(3) Υποστήριξη της λειτουργίας του δικτύου, ιδίως σε σχέση με τις κοινές έρευνες, την κατάρτιση, τη συνεχή αξιολόγηση και τη διασφάλιση της ποιότητας.

2ος στόχος: Ενίσχυση της ασφάλειας και της ποιότητας του ανθρώπινου αίματος.

(1) Ολοκλήρωση και εφαρμογή του πλαισίου σχετικά με τις υψηλές προδιαγραφές ποιότητας και ασφάλειας για τη συλλογή, επεξεργασία, αποθήκευση και διανομή και χρήση ολικού αίματος, συστατικών του αίματος και πρόδρομων συστατικών του αίματος.

(2) Ανάπτυξη και λειτουργία ενός δικτύου αιμοεπαγρύπνησης και εκπόνηση κατευθυντήριων γραμμών σχετικά με τη βέλτιστη χρήση του αίματος.

3ος στόχος: Η ενίσχυση της ασφάλειας και της ποιότητας των οργάνων και των ουσιών ανθρώπινης προέλευσης.

(1) Ανάπτυξη και εφαρμογή μιας κοινοτικής στρατηγικής σχετικά με τα όργανα και τις ουσίες ανθρώπινης προέλευσης.

(2) Ανάπτυξη και λειτουργία ενός κοινοτικού δικτύου για τα όργανα και τις ουσίες ανθρώπινης προέλευσης.

2.2. Ενίσχυση της ικανότητας αντιμετώπισης άλλων απειλών για την υγεία

1ος στόχος: Η ανάπτυξη στρατηγικών και μηχανισμών για την αντίδραση στις απειλές από τις μεταδοτικές νόσους.

Έρευνα και ανάπτυξη στρατηγικών σχετικά με τις αντιδράσεις στις απειλές από τις μη μεταδοτικές νόσους, συμπεριλαμβανομένης, εφόσον χρειάζεται, της ανάπτυξης ενός κοινοτικού δικτύου με δεσμούς με τους υφιστάμενους μηχανισμούς παρακολούθησης, προειδοποίησης και επιφυλακής.

2ος στόχος: Η προώθηση της διαμόρφωσης κατευθυντήριων γραμμών και μέτρων σχετικά με τα ηλεκτρομαγνητικά πεδία και τους άλλους φυσικούς παράγοντες.

Εξέταση και περαιτέρω ανάπτυξη κατευθυντήριων γραμμών και συμβουλών σχετικά με τα προστατευτικά και προληπτικά μέτρα για την έκθεση σε:

(1) ηλεκτρομαγνητικά πεδία,

(2) άλλους φυσικούς παράγοντες, όπως η οπτική και η υπεριώδης ακτινοβολία, η ακτινοβολία λέιζερ, η πίεση, ο θόρυβος και οι δονήσεις.

3. Η ΑΝΤΙΜΕΤΩΠΙΣΗ ΤΩΝ ΚΑΘΟΡΙΣΤΙΚΩΝ ΠΑΡΑΓΟΝΤΩΝ ΤΗΣ ΥΓΕΙΑΣ

3.1. Η ανάπτυξη στρατηγικών και μέτρων σχετικά με τους καθοριστικούς παράγοντες της υγείας που συνδέονται με τον τρόπο ζωής

Στόχος: Η ανάπτυξη και εφαρμογή στρατηγικών και μέτρων σχετικά με τους καθοριστικούς παράγοντες της υγείας που συνδέονται με τον τρόπο ζωής, τα οποία υποστηρίζουν, ειδικότερα, την ένταξή τους στις γενικές πολιτικές προαγωγής της υγείας και πρόληψης των ασθενειών.

Περαιτέρω ανάπτυξη και εφαρμογή των κοινοτικών στρατηγικών, συμπεριλαμβανομένων της συγκριτικής αξιολόγησης και της ανάλυσης των πολιτικών και των μέτρων, της εκπόνησης εκθέσεων και κατευθυντήριων γραμμών, της δημιουργίας δικτύων, του προσδιορισμού του πεδίου εφαρμογής και των στόχων περαιτέρω κοινοτικής δράσης και εκπόνηση κοινοτικών μέσων σχετικά με τους καθοριστικούς παράγοντες της υγείας που συνδέονται με τον τρόπο ζωής.

3.2. Η ανάπτυξη στρατηγικών και μέτρων σχετικά με τους κοινωνικοοικονομικούς καθοριστικούς παράγοντες της υγείας:

Στόχος: Η συμβολή στη διαμόρφωση και την εφαρμογή στρατηγικών και μέτρων σχετικά με τους κοινωνικοοικονομικούς καθοριστικούς παράγοντες της υγείας.

(1) Ανάπτυξη μεθοδολογίας για τη συγκριτική αξιολόγηση και τη σύνδεση των στρατηγικών για τον προσδιορισμό των ανισοτήτων στον τομέα της υγείας με τη χρησιμοποίηση δεδομένων από το κοινοτικό σύστημα πληροφόρησης για την υγεία και, εφόσον χρειάζεται, ανάπτυξη κοινοτικών μέσων που συνδέονται με τις υπηρεσίες υγείας και τις ρυθμίσεις ασφάλισης και τον αντίκτυπο σε αυτές των κοινοτικών πολιτικών και δραστηριοτήτων. Οι ενέργειες θα καλύπτουν επίσης ζητήματα που συνδέονται με την κατανάλωση, τη σχέση κόστους-αποδοτικότητας και τις δαπάνες για τα φαρμακευτικά προϊόντα.

(2) Εξέταση και προσδιορισμός των εμποδίων για την πρόσβαση σε υπηρεσίες υγείας κατά μήκος των εσωτερικών συνόρων στην Κοινότητα και, εφόσον χρειάζεται, ανάπτυξη κατευθυντήριων γραμμών.

3.3. Η ανάπτυξη στρατηγικών και μέτρων σχετικά με τους καθοριστικούς παράγοντες της υγείας που συνδέονται με το περιβάλλον

Στόχος: Η συμβολή στην διαμόρφωση και την εφαρμογή στρατηγικών και μέτρων σχετικά με τους καθοριστικούς παράγοντες της υγείας που συνδέονται με το περιβάλλον.

(1) Συμβολή στην περαιτέρω ανάπτυξη και εφαρμογή των κατευθυντήριων γραμμών και των συστάσεων που εκδίδονται από την Ευρωπαϊκή Υπουργική Διάσκεψη για την περιβαλλοντική υγεία και στην παρακολούθηση της αποτελεσματικότητας των εθνικών στρατηγικών και μέτρων.

(2) Προσδιορισμός της ορθής πρακτικής και εκπόνηση εκθέσεων σχετικά με την ορθή πρακτική όσον αφορά τα συστήματα παρακολούθησης και έγκαιρης προειδοποίησης και τα μέτρα σχετικά με τους ρύπους και τις συνδεόμενες ασθένειες και, εφόσον χρειάζεται, εκπόνηση κατευθυντήριων γραμμών.

4. ΠΡΑΓΜΑΤΟΠΟΙΗΣΗ ΤΩΝ ΕΝΕΡΓΕΙΩΝ

(1) Οι ενέργειες που πρόκειται να αναληφθούν μπορούν να χρηματοδοτηθούν από συμβάσεις παροχής υπηρεσιών κατόπιν προκλήσεων υποβολής προσφορών ή από επιδοτήσεις κοινής χρηματοδότησης με άλλες πηγές. Στην τελευταία περίπτωση, το επίπεδο οικονομικής ενίσχυσης από την Επιτροπή δεν μπορεί να υπερβεί, κατά γενικό κανόνα, το 50% των δαπανών που πραγματοποιήθηκαν πραγματικά από τον παραλήπτη.

(2) Κατά την πραγματοποίηση του προγράμματος, η Επιτροπή μπορεί να απαιτήσει πρόσθετους πόρους, συμπεριλαμβανομένης της προσφυγής σε εμπειρογνώμονες. Οι απαιτήσεις αυτές θα αποφασισtούν στο πλαίσιο της συνεχιζόμενης εκτίμησης της κατανομής πόρων από την Επιτροπή.

(3) Η Επιτροπή μπορεί επίσης να αναλάβει ενέργειες ενημέρωσης, δημοσίευσης και διάδοσης. Μπορεί επίσης να αναλάβει μελέτες αξιολόγησης και να διοργανώσει σεμινάρια, συμπόσια ή άλλες συνεδριάσεις εμπειρογνωμόνων.

(4) Η Επιτροπή θα εκπονήσει ετήσια προγράμματα εργασίας όπου θα καθορίζονται οι προτεραιότητες και οι ενέργειες που πρέπει να αναληφθούν. Επιπλέον, θα καθορίσει επίσης τις ρυθμίσεις και τα κριτήρια που θα εφαρμοστούν όσον αφορά τις ενέργειες επιλογής και χρηματοδότησης δυνάμει του προγράμματος αυτού. Για το σκοπό αυτό θα ζητήσει τη γνώμη της επιτροπής που αναφέρεται στο άρθρο 8.

(5) Οι ενέργειες που θα αναληφθούν θα σέβονται πλήρως τις αρχές της προστασίας των δεδομένων.

ΔΗΜΟΣΙΟΝΟΜΙΚΟ ΔΕΛΤΙΟ

1. ΤΙΤΛΟΣ ΤΗΣ ΕΝΕΡΓΕΙΑΣ

Πρόταση απόφασης του Ευρωπαϊκού Κοινοβουλίου και του Συμβουλίου για την θέσπιση κοινοτικού προγράμματος δράσης στον τομέα της δημόσιας υγείας (2001-2006)

2. ΣΧΕΤΙΚΑ ΚΟΝΔΥΛΙΑ ΤΟΥ ΠΡΟΫΠΟΛΟΓΙΣΜΟΥ

B3-4300, B3-4301, B3-4302, B3-4303, B3-4304, B3-4305, B3-4306, B3-4307

3. ΝΟΜΙΚΗ ΒΑΣΗ

Άρθρο 152 της συνθήκης για την ίδρυση της Ευρωπαϊκής Κοινότητας

4. ΠΕΡΙΓΡΑΦΗ ΤΗΣ ΕΝΕΡΓΕΙΑΣ

4.1 Στόχος

Ο στόχος της απόφασης είναι η δημιουργία ενός προγράμματος δράσης που θα περιλαμβάνει μέτρα ενθάρρυνσης, ο γενικός στόχος των οποίων είναι να συμβάλουν στην επίτευξη υψηλού επιπέδου προστασίας της υγείας με τη διοχέτευση της δράσης προς την κατεύθυνση της βελτίωσης της δημόσιας υγείας, της πρόληψης των ανθρώπινων ασθενειών και νόσων και της εξάλειψης των πηγών κινδύνου για την υγεία.

4.2 Χρονική διάρκεια της ενέργειας και προβλεπόμενες ρυθμίσεις για την ανανέωση ή την παράτασή της

Το προτεινόμενο πρόγραμμα καλύπτει περίοδο 6 ετών αρχής γενομένης από την 1η Ιανουαρίου 2001. Η Επιτροπή πραγματοποιεί αξιολόγηση των ενεργειών που αναλαμβάνονται και θα υποβάλει σχετικές ενδιάμεσες και τελικές εκθέσεις, και, εφόσον χρειαστεί, θα προτείνει παράταση.

5. ΚΑΤΑΤΑΞΗ ΤΩΝ ΔΑΠΑΝΩΝ/ΕΣΟΔΩΝ

5.1 Υποχρεωτικές/Μη Υποχρεωτικές Δαπάνες

ΜΥΔ

5.2 Διαχωριζόμενες/Μη Διαχωριζόμενες Πιστώσεις

5.3 Είδος των εσόδων

Οι πιστώσεις για την κάλυψη της χρηματοδότησης των ενεργειών πραγματοποιούνται με πρωτοβουλία της Ευρωπαϊκής Επιτροπής ή για την παροχή οικονομικής υποστήριξης σε σχέδια τρίτων μερών.

6. ΕΙΔΟΣ ΤΩΝ ΔΑΠΑΝΩΝ/ΕΣΟΔΩΝ

Επιδότηση για συγχρηματοδότηση από κοινού με άλλες χρηματοδοτικές πηγές του δημόσιου ή/και του ιδιωτικού τομέα

Συμβάσεις παροχής υπηρεσιών κατόπιν προσκλήσεων υποβολής προτάσεων

7. ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ

7.1 Τρόπος υπολογισμού του συνολικού κόστους της ενέργειας (προσδιορισμός του κόστους ανά μονάδα)

Πιστώσεις αναλήψεων υποχρεώσεων σε εκατ. ευρώ (σε τρέχουσες τιμές)

>ΘΕΣΗ ΠIΝΑΚΑ>

Τα παραπάνω στοιχεία είναι ενδεικτικά. Τα πραγματικά ποσά θα καθοριστούν στις ετήσιες διαδικασίες προϋπολογισμού.

Κατά γενικό κανόνα, το επίπεδο της οικονομικής ενίσχυσης από την Επιτροπή δεν μπορεί να υπερβεί το 50% των δαπανών που πραγματοποιήθηκαν πραγματικά από τους παραλήπτες.

7.2 Αναλυτική παράθεση των στοιχείων του κόστους

Τα παρακάτω στοιχεία είναι ενδεικτικά. Παρέχουν εκτιμήσεις για το επίπεδο δαπανών που αντιστοιχεί στους διάφορους τομείς του προγράμματος. Τα πραγματικά ποσά θα καθοριστούν σε συμφωνία με το αποτέλεσμα των ετήσιων διαδικασιών του προϋπολογισμού.

Εκατομμύρια ευρώ (σε τρέχουσες τιμές)

>ΘΕΣΗ ΠIΝΑΚΑ>

>ΘΕΣΗ ΠIΝΑΚΑ>

>ΘΕΣΗ ΠIΝΑΚΑ>

7.3 Λειτουργικές δαπάνες για μελέτες, εμπειρογνώμονες κτλ. που περιλαμβάνονται στο μέρος Β το προϋπολογισμού

Πιστώσεις ανάληψης υποχρεώσεων σε εκατ. ΕΥΡΩ (σε τρέχουσες τιμές)

>ΘΕΣΗ ΠIΝΑΚΑ>

7.4 Χρονοδιάγραμμα πιστώσεων ανάληψης υποχρεώσεων και πιστώσεων πληρωμών

εκατ. ΕΥΡΩ

>ΘΕΣΗ ΠIΝΑΚΑ>

8. ΠΡΟΒΛΕΠΟΜΕΝΑ ΜΕΤΡΑ ΓΙΑ ΤΗΝ ΚΑΤΑΠΟΛΕΜΗΣΗ ΤΗΣ ΑΠΑΤΗΣ

Κάθε πρόταση για επιχορήγηση θα εξεταστεί από πλευράς ήδη υφιστάμενου τεχνικού περιεχομένου και οικονομικών κριτηρίων βάσει των διατάξεων που ορίζονται από αποφάσεις εφαρμογής της Επιτροπής σχετικά με κάθε επεκτεινόμενο πρόγραμμα. Αυτά περιλαμβάνουν κριτήρια σχετικά με ίδιους πόρους, υγιή οικονομικά και οικονομική διαχείριση, προηγούμενο καλών επιδόσεων ή αξιοπιστίας σε ό,τι αφoρά την ικανότητα ικανοποίησης των προϋποθέσεων για χρηματοδότηση, εταιρική σχέση σε δεδομένο σχέδιο και δυνατότητα για αποτελεσματική λογιστική και έλεγχο. Aυτά ισχύουν και στην περίπτωση συμβάσεων παροχής υπηρεσιών.

Οι αιτήσεις για τελική πληρωμή πρέπει να συνοδεύονται από αξιολόγηση του λειτουργικού και οικονομικού καθεστώτος του εν λόγω σχεδίου.

- Συγκεκριμένα μέτρα ελέγχου που προβλέπονται

Οι έλεγχοι επιτόπου θα πραγματοποιούνται χρησιμοποιώντας τα κατάλληλα κριτήρια επιλογής (κλίμακα επιδότησης, ενδιάμεση έκθεση, αποτελέσματα της τρέχουσας παρακολούθησης, ενημέρωση σχετικά με την πρόοδο της εκτέλεσης του σχετικού σχεδίου εργασίας). Σε περιπτώσεις όπου υπάρχουν λόγοι να πιστεύεται ότι η επίδοση ενός σχεδίου που έχει λάβει χρηματοδότηση ή ότι μια σύμβαση δημόσιας υπηρεσίας αμφισβητείται σοβαρά, ένας επείγων έλεγχος θα πραγματοποιείται και εάν εξακολουθούν να υπάρχουν υποψίες, οι αρμόδιες υπηρεσίες θα παραπέμψουν το ζήτημα στις σχετικές υπηρεσίες ελέγχου και στην υπηρεσία καταπολέμησης της απάτης.

9. ΣΤΟΙΧΕΙΑ ΤΗΣ ΑΝΑΛΥΣΗΣ ΚΟΣΤΟΥΣ/ΑΠΟΤΕΛΕΣΜΑΤΙΚΟΤΗΤΑΣ

9.1 Ειδικοί και ποσοτικοί στόχοι, πληθυσμός στον οποίο απευθύνεται η ενέργεια

- Ειδικοί στόχοι: εναρμόνιση με το γενικό στόχο

Ο γενικός στόχος του προγράμματος είναι να συμβάλει στην επίτευξη υψηλού επιπέδου προστασίας της υγείας με τη διοχέτευση της δράσης προς την κατεύθυνση της βελτίωσης της δημόσιας υγείας, της πρόληψης των ανθρώπινων νόσων και ασθενειών και της εξάλειψης των πηγών κινδύνου για την υγεία. Οι ειδικοί του στόχοι είναι:

* τη βελτίωση της πληροφόρησης και της γνώσης για την ανάπτυξη της δημόσιας υγείας και την ενίσχυση και διατήρηση των αποτελεσματικών παρεμβάσεων στον τομέα της υγείας και των αποδοτικών συστημάτων υγείας, με την ανάπτυξη και τη λειτουργία ενός καλά διαρθρωμένου και συνεκτικού συστήματος συλλογής, ανάλυσης, αξιολόγησης και διανομής πληροφοριών και γνώσεων για την υγεία στις αρμόδιες αρχές, στους επαγγελματίες του τομέα της υγείας και στο κοινό και με τη διεξαγωγή αξιολογήσεων και την υποβολή εκθέσεων σχετικά με την κατάσταση της υγείας και τις πολιτικές, τα συστήματα και τα μέτρα που συνδέονται με την υγεία.

* την ενίσχυση της ικανότητας ταχείας αντίδρασης και κατά συντονισμένο τρόπο στις απειλές για την υγεία με την ανάπτυξη και την παροχή ενίσχυσης και υποστήριξης στην ικανότητα, τη λειτουργία και τη διασύνδεση των μηχανισμών παρακολούθησης, έγκαιρης προειδοποίησης και ταχείας αντίδρασης οι οποίοι καλύπτουν τους κινδύνους για την υγεία.

* την αντιμετώπιση των καθοριστικών παραγόντων της υγείας μέσω μέτρων προαγωγής της υγείας και πρόληψης των ασθενειών, μέσω της υποστήριξης και της ανάπτυξης ευρύτερων δραστηριοτήτων για την προαγωγή της υγείας και ενεργειών για την πρόληψη των ασθενειών και ειδικών μέσων μείωσης και εξάλειψης των κινδύνων.

- Ειδικοί και ποσοτικοί στόχοι

Έχουν καθοριστεί ειδικοί και ποσοτικοί στόχοι για όλες τις ενέργειες δυνάμει του προγράμματος.

- Πληθυσμός, στον οποίο απευθύνεται η ενέργεια: πρέπει ενδεχομένως να γίνεται διάκριση ανά στόχο. πρέπει να προσδιορίζονται οι τελικοί δικαιούχοι της δημοσιονομικής παρέμβασης της Κοινότητας καθώς και οι ενδιαμέσως παρεμβαίνοντες φορείς.

Το σύνολο του πληθυσμού και οι επιμέρους ομάδες στόχοι του πληθυσμού είναι οι τελικοί αποδέκτες των ενεργειών που αναπτύσσονται. Το πρόγραμμα προβλέπει ενέργειες που επιτρέπουν την παρακολούθηση της κατάστασης της υγείας του κοινού γενικά καθώς και ορισμένων ομάδων που διατρέχουν κίνδυνο και τον έγκαιρο προσδιορισμό των αρνητικών τάσεων έτσι ώστε τα μακροπρόθεσμα σχέδια να μπορούν να διαμορφωθούν για να αντιμετωπίσουν τους παράγοντες που εμπλέκονται. Η χρησιμοποίηση των κρατών μελών ως βασικών μερών με πολλαπλασιαστικό αποτέλεσμα, προάγει ενεργητικά την εφαρμογή των στρατηγικών σχετικά με τους καθοριστικούς παράγοντες της υγείας που έχουν σημαντική επίδραση στην υγεία, ειδικά εκείνων που δρουν αργά και τα αποτελέσματα των οποίων εκδηλώνονται πολύ αργότερα στη ζωή. Τέλος, το πρόγραμμα στοχεύει στην παροχή μιας αποτελεσματικής ασπίδας πάνω από τους λαούς της Κοινότητας για να τους προστατεύσει από τους ταχέως δρώντες παράγοντες ασθένειας και ατυχημάτων στον ελεύθερο χρόνο, το ταξίδι ή την εργασία.

Οι άμεσοι δικαιούχοι της οικονομικής συμβολής της Κοινότητας είναι οι κυβερνητικές ή ημικυβερνητικές υπηρεσίες και ιδρύματα αρμόδια για ζητήματα υγείας, ενώσεις επαγγελματιών στον τομέα της υγείας και καταρτισμένοι φορείς και αντιπροσωπευτικές ΜΚΟ που δραστηριοποιούνται στον τομέα της πληροφόρησης για την υγεία, της πρόληψης των ασθενειών και της προαγωγής της υγείας. Τα κριτήρια επιλεξιμότητας, ανάλογα με το είδος της δράσης που θα αναληφθεί (άρθρο 3 της προτεινόμενης απόφασης), είναι η συμμετοχή εταίρων από όλα τα κράτη μέλη ή το δυναμικό δράσης προς όφελος ή/και η δυνατότητα εφαρμογής σε όλα τα κράτη μέλη, η ενσωμάτωση στη στρατηγική της Κοινότητας και των κρατών μελών και η προστιθέμενη αξία.

9.2 Αιτιολόγηση της ενέργειας

- Αναγκαιότητα της κοινοτική δημοσιονομικής παρέμβασης, δίνοντας ιδιαίτερη προσοχή στην αρχή της επικουρικότητας

Η παρούσα πρόταση απόφασης του Ευρωπαϊκού Κοινοβουλίου και του Συμβουλίου σύμφωνα με το άρθρο 152 της συνθήκης ΕΚ θεσπίζεται σε έναν τομέα όπου η Κοινότητα δεν έχει αποκλειστική αρμοδιότητα. Οι στόχοι του προγράμματος δεν μπορούν να επιτευχθούν επαρκώς από τα κράτη μέλη, εξαιτίας του σύνθετου διακρατικού χαρακτήρα και της έλλειψης του πλήρους ελέγχου σε επίπεδο κράτους μέλους των παραγόντων που επηρεάζουν την κατάσταση της υγείας και τα συστήματα της υγείας.

Αν δεν υπάρξει το προτεινόμενο πρόγραμμα δράσης, ούτε η Κοινότητα ούτε τα κράτη μέλη θα έχουν επαρκή βάση επί της οποίας να σχεδιάσουν τις μελλοντικές πολιτικές και μέτρα στον τομέα της υγείας και να προετοιμαστούν να αντιμετωπίσουν κατά αποτελεσματικό τρόπο τις απειλές για την υγεία, είτε γνωστές είτε απρόβλεπτες, ενώ οι επαγγελματίες στον τομέα της υγείας και το κοινό θα στερηθούν βασικών πληροφοριών σχετικά με την υγεία και τις υπηρεσίες υγείας.

- Επιλογή των τρόπων παρέμβασης

Οι ενέργειες που θα εφαρμοστούν δυνάμει του προγράμματος σχεδιάστηκαν έτσι ώστε να έχουν συγκεκριμένους στόχους και μετρήσιμο αποτέλεσμα που θα ωφελεί όλα τα κράτη μέλη και θα παράγουν προστιθέμενη αξία με πολλούς τρόπους:

* θα οδηγήσουν στη δημιουργία βιώσιμων διαδικασιών και δομών, ιδίως δικτύων, και στην παραγωγή δεδομένων και στοιχείων που είναι απαραίτητα για την αξιολόγηση των κοινοτικών πολιτικών και δραστηριοτήτων.

* θα ενισχύσουν και θα υποστηρίξουν τη διαμόρφωση πολιτικής σε επίπεδο κράτους μέλους και Κοινότητας και ενδέχεται να οδηγήσουν στην εκπόνηση νομοθετικών μέσων.

* θα υποστηρίξουν δραστηριότητες που επεκτείνουν και εδραιώνουν τις προσπάθειες που έχουν ήδη αναληφθεί από τα κράτη μέλη.

* θα καταστήσουν δυνατή την παραγωγή εκθέσεων και τη διενέργεια ανάλυσης σε ενιαία και μεγάλη κλίμακα και ποιότητα στην Κοινότητα.

- πλεονεκτήματα σε σχέση με εναλλακτικά μέτρα (συγκριτικά πλεονεκτήματα)

Το πρόγραμμα παρέχει αρκετή ευελιξία μέσω της σύνταξης ετήσιων προγραμμάτων εργασίας που επιτρέπουν την κατανομή των πόρων και την αναπροσαρμογή των δραστηριοτήτων για την αντιμετώπιση των εμφανιζόμενων προτεραιοτήτων, απρόβλεπτων γεγονότων και των αναπροσαρμογών στη μορφή των αποτελεσμάτων, ενώ σέβεται τα θεμελιώδη κριτήρια επιλογής και ιεράρχησης των προτεραιοτήτων σύμφωνα με το μέγεθος του κινδύνου ή το πιθανό αποτέλεσμα, τις ανησυχίες του κοινού, τη διαθεσιμότητα μέσων και μεθόδων για την αποτελεσματική παρέμβαση και αντίδραση ή το δυναμικό για την ανάπτυξη τους, την επικουρικότητα και την προστιθέμενη αξία και τον πιθανό αντίκτυπο σε άλλους τομείς. Τα προγράμματα δράσης που έχουν αναληφθεί στο παρελθόν έπασχαν από την έλλειψη ευελιξίας για την αντιμετώπιση νέων ή επανεμφανιζόμενων απειλών και δεν μπορούσαν να επιτρέψουν την ανακατανομή των πόρων.

9.3 Παρακολούθηση και αξιολόγηση της ενέργειας

- Επιλεγμένοι δείκτες απόδοσης

*Δείκτες αποτελέσματος (για τη μέτρηση των αναληφθεισών δραστηριοτήτων)

Το πρόγραμμα προβλέπει ποσοτικά παραδοτέα, ετήσια προγράμματα εργασίας και την τρέχουσα παρακολούθηση των ενεργειών που αναλήφθηκαν, χρησιμοποιώντας ως δείκτες τον αριθμό και την ποιότητα των δικτύων που θα δημιουργηθούν, τις κατευθυντήριες γραμμές και τις εκθέσεις που θα εκδοθούν, τις έρευνες ad hoc σχετικά με την κατάσταση της υγείας, τα συστήματα υγείας και τις προσδοκίες του κοινού, την αποτελεσματικότητα των στρατηγικών και την ποιότητα των πληροφοριών και τα αποτελέσματα πρόσληψης, άμιλλας και πολλαπλασιασμού στα κράτη μέλη από τις αρμόδιες αρχές και τις τοπικές ομάδες και ενώσεις.

*Δείκτες μέτρησης των επιπτώσεων (ανά στόχο)

Το πρόγραμμα υπόκειται σε αξιολόγηση, κυρίως όσον αφορά τις επιδόσεις, συμπεριλαμβανομένης της αποτελεσματικότητας όσον αφορά τους στόχους για κάθε δράση, από το προσωπικό της Ευρωπαϊκής Επιτροπής και από ανεξάρτητους εμπειρογνώμονες που χρησιμοποιούν άμεσες, π.χ. δείκτες που συνδέονται με την υγεία και έμμεσες μετρήσεις (π.χ. δημιουργία και κατάλληλη λειτουργία μηχανισμών και διαδικασιών για τη βελτίωση της υγείας).

- Προβλεπόμενη μέθοδος και περιοδικότητα της αξιολόγησης

Η Επιτροπή υποβάλλει εκθέσεις αξιολόγησης στα μέσα και στο τέλος του προγράμματος στις οποίες θα αξιολογηθούν η αποτελεσματικότητα και η προστιθέμενη αξία των ενεργειών.

- Εκτίμηση των αποτελεσμάτων (εφόσον η ενέργεια θα συνεχιστεί ή θα ανανεωθεί)

Με βάση τις προαναφερόμενες αξιολογήσεις, η Επιτροπή μπορεί να προτείνει την παράταση του προγράμματος, εφόσον χρειαστεί.

10. ΔΙΟΙΚΗΤΙΚΕΣ ΔΑΠΑΝΕΣ (ΤΜΗΜΑ III, ΜΕΡΟΣ Α ΤΟΥ ΠΡΟΫΠΟΛΟΓΙΣΜΟΥ)

Η πραγματική κινητοποίηση του αναγκαίων διοικητικών πόρων θα εξαρτηθεί από την ετήσια απόφαση της Ευρωπαϊκής Επιτροπής σχετικά με την κατανομή των πόρων, λαμβάνοντας υπόψη τον αριθμό του προσωπικού και τα πρόσθετα ποσά που ενέκρινε η αρχή του προϋπολογισμού.

10.1 Επίδραση στον αριθμό των θέσεων

>ΘΕΣΗ ΠIΝΑΚΑ>

Αν απαιτούνται πρόσθετοι πόροι, επισημάνετε το ρυθμό με τον οποίο θα πρέπει να καταστούν διαθέσιμοι.

10.2 Συνολικός οικονομικός αντίκτυπος λόγω πρόσθετου ανθρώπινου δυναμικού

Δεν προβλέπεται πρόσθετο ανθρώπινο δυναμικό εκτός αυτού που υφίσταται στη διεύθυνση.

Ευρώ

>ΘΕΣΗ ΠIΝΑΚΑ>

Τα αναφερόμενα ποσά πρέπει να εκφράζουν το συνολικό κόστος των πρόσθετων θέσεων για τη συνολική διάρκεια της ενέργειας, εάν η διάρκεια αυτή είναι προκαθορισμένη, ή για 12 μήνες αν δεν έχει καθοριστεί.

10.3 Αύξηση των άλλων διοικητικών δαπανών ως αποτέλεσμα της ενέργειας

Δεν προβλέπεται καμία αύξηση των άλλων διοικητικών δαπανών.

Ευρώ

>ΘΕΣΗ ΠIΝΑΚΑ>

Τα αναφερόμενα ποσά πρέπει να εκφράζουν το συνολικό κόστος των πρόσθετων θέσεων για τη συνολική διάρκεια της ενέργειας, εάν η διάρκεια αυτή είναι προκαθορισμένη, ή για 12 μήνες αν δεν έχει καθοριστεί.

ΔΕΛΤΙΟ ΑΞΙΟΛΟΓΗΣΗΣ ΑΝΤΙΚΤΥΠΟΥ ΑΝΤΙΚΤΥΠΟΣ ΤΗΣ ΠΡΟΤΑΣΗΣ ΣΤΙΣ ΕΠΙΧΕΙΡΗΣΕΙΣ ΚΑΙ, ΙΔΙΑΙΤΕΡΑ, ΣΤΙΣ ΜΙΚΡΟΜΕΣΑΙΕΣ ΕΠΙΧΕΙΡΗΣΕΙΣ ( ΜΜΕ)

ΤΙΤΛΟΣ ΤΗΣ ΠΡΟΤΑΣΗΣ

Πρόταση απόφασης του Ευρωπαϊκού Κοινοβουλίου και του Συμβουλίου για τη θέσπιση κοινοτικού προγράμματος δράσης στον τομέα της δημόσιας υγείας (2001-2006).

ΑΡΙΘΜΟΣ ΑΝΑΦΟΡΑΣ ΤΟΥ ΕΓΓΡΑΦΟΥ

Η πρόταση

1. Αν λάβουμε υπόψη την αρχή της επικουρικότητας, γιατί είναι αναγκαία η κοινοτική νομοθεσία στον τομέα αυτό και ποιοι είναι οι κύριοι στόχοι;

Σε συμφωνία με το άρθρο 152 της συνθήκες ΕΚ, η Επιτροπή υποβάλλει την παρούσα πρόταση προγράμματος μέτρων ενθάρρυνσης προς έγκριση από το Ευρωπαϊκό Κοινοβούλιο και το Συμβούλιο. Ο γενικός στόχος του προγράμματος είναι να συμβάλει στην επίτευξη υψηλού επιπέδου προστασίας της υγείας με τη διοχέτευση της δράσης προς την κατεύθυνση της βελτίωσης της δημόσιας υγείας, της πρόληψης των νόσων και ασθενειών του ανθρώπου και της εξάλειψης των πηγών κινδύνου για την υγεία. Οι στόχοι του προγράμματος δεν μπορούν να επιτευχθούν επαρκώς από τα κράτη μέλη, εξαιτίας του σύνθετου, διακρατικού χαρακτήρα και της έλλειψης του πλήρους ελέγχου σε επίπεδο κράτους μέλους των παραγόντων που επηρεάζουν την κατάσταση της υγείας και τα συστήματα της υγείας.

Ο αντίκτυπος στις επιχειρήσεις

2. Ποιον θα αφορά η πρόταση;

Δεν θα υπάρξει καμία επίδραση στις επιχειρήσεις από την παρούσα πρόταση. Το πρόγραμμα προβλέπει τη χρηματοδότηση ενεργειών που ενθαρρύνουν τη συνεργασία μεταξύ των κρατών μελών, προωθούν το συντονισμό των πολιτικών και των προγραμμάτων τους, προωθούν την ανταλλαγή πληροφοριών σχετικά με την κατάσταση της υγείας και τους καθοριστικούς παράγοντες της υγείας και την αμοιβαία κοινοποίηση εμπειριών σχετικά με την αντιμετώπιση των απειλών για την υγεία και την πρόληψη των ασθενειών.

3. Ποια μέτρα πρέπει να λάβουν οι επιχειρήσεις για να συμμορφωθούν με την πρόταση;

Δεν τίθενται απαιτήσεις στις επιχειρήσεις.

4. Ποια οικονομικά αποτελέσματα ενδέχεται να έχει η πρόταση στην απασχόληση;

Δεν υπάρχουν οικονομικές επιπτώσεις στην απασχόληση, τις επενδύσεις και τη δημιουργία νέων επιχειρήσεων ή στην ανταγωνιστικότητα των επιχειρήσεων από την πρόταση αυτή.

5. Περιλαμβάνει η πρόταση μέτρα τα οποία να λαμβάνουν υπόψη την ιδιαίτερη κατάσταση των μικρομεσαίων επιχειρήσεων (μειωμένες ή διαφορετικές απαιτήσεις, κ.τ.λ.);

Καθώς δεν υπάρχουν επιπτώσεις στις επιχειρήσεις δεν υπάρχει ανάγκη λήψης παρόμοιων μέτρων.

Διαβουλεύσεις

6. Παραθέστε τους οργανισμούς με τους οποίους πραγματοποιήθηκαν διαβουλεύσεις σχετικά με την πρόταση και σκιαγραφείστε τις κυριότερες απόψεις τους.

Δεν πραγματοποιήθηκαν διαβουλεύσεις με κανένα οργανισμό σχετικά με την παρούσα πρόταση. Η πρόταση αποτελεί μέρος της στρατηγικής της Επιτροπής στον τομέα της υγείας για την οποία υπάρχει συναίνεση και υποστήριξη από όλα τα κοινοτικά θεσμικά όργανα ύστερα από μια ενδελεχή συζήτηση που ξεκίνησε η Επιτροπή με την ανακοίνωσή της COM(1998) 230 της 15ης Απριλίου 1998 και ωφελήθηκε από τις συμβουλές της επιτροπής υψηλού επιπέδου για την υγεία.